DSIตั้งข้อหา‘สมยศ’กลืนเวิลด์แก๊ส
ดีเอสไอเรียก &#8220;พล.ต.ท.สมยศ พุ่มพันธุ์ม่วง&#8221; สอบฮุบเวิลด์แก๊ส
7 ต.ค. 2554

ดีเอสไอเรียก “พล.ต.ท.สมยศ พุ่มพันธุ์ม่วง” สอบฮุบเวิลด์แก๊ส
นายธาริต เพ็งดิษฐ์ อธิบดีกรมสอบสวนคดีพิเศษ (ดีเอสไอ) เปิดเผยว่า ได้ส่งหนังสือถึงผู้บัญชาการตำรวจแห่งชาติ โดยขอความอนุเคราะห์แจ้งให้ พล.ต.ท.สมยศ พุ่มพันธุ์ม่วง มาพบตามหมายเรียกและมารับทราบข้อกล่าวหาในวันศุกร์ที่ 14 ต.ค.นี้
ทั้งนี้ เนื่องจากคณะกรรมการคดีพิเศษมีมติในที่ประชุมครั้งที่ 5/2554 เมื่อวันที่ 16 ก.ย. 2554 การกระทำความผิดอาญากรณีนางวิมลรัตน์ กุลดิลก ร้องทุกข์กล่าวโทษต่อผู้บัญชาการตำรวจแห่งชาติให้ดำเนินคดีอาญากับผู้เกี่ยวข้องในความผิดเกี่ยวกับการทุจริตเบียดบังเอาหุ้นบริษัท แอสเซ็ทมิลเลี่ยน ซึ่งเป็นของผู้อื่นมาเป็นของตนเอง อันมีผลเพื่อเข้าครอบงำกิจการของบริษัท เวิลด์แก๊ส (ประเทศไทย) เป็นคดีพิเศษที่จะต้องดำเนินการสืบสวนสอบสวนตามมาตรา 21 วรรคหนึ่ง (2) แห่งพระราชบัญญัติการสอบสวนคดีพิเศษ พ.ศ. 2547 และที่แก้ไขเพิ่มเติม และกรมสอบสวนคดีพิเศษรับไว้เป็นคดีพิเศษที่ 109/2554 โดยจากการสอบสวนมีพยานหลักฐานตามสมควรว่า พล.ต.ท.สมยศ น่าจะกระทำผิดตามข้อกล่าวหา
บริษัท ปิคนิค คอร์ปอเรชั่น (PICNI) แจ้งแต่งตั้งกรรมการบริษัทเพิ่มเติม ตามมติที่ประชุมคณะกรรมการบริษัท ครั้งที่ 14/2554 เมื่อวันที่ 13 ก.ย. 2554 จำนวน 2 คน คือ นายสมบูรณ์ ธราสุวรรณ และ น.ส.วรรณา เมลืองนนท์ โดยมีผลตั้งแต่คำสั่งอนุญาตจากศาลล้มละลายกลางวันที่ 30 ก.ย. 2554 เป็นต้นไป
สำหรับกรรมการใหม่ 2 คนที่แต่งตั้ง คาดว่าเป็นตัวแทนของ PICNI ซึ่งเป็นผู้บริหารแผน โดยมี พล.ต.ท.สมยศ ถือหุ้นใหญ่
แหล่งข่าวจากนักลงทุนรายย่อย เปิดเผยว่า ธนาคารกรุงไทย (KTB) ในฐานะเจ้าหนี้รายใหญ่ และอยู่ในคณะกรรมการเจ้าหนี้ PICNI ไม่สนใจการลงทุนอย่างโปร่งใสและถูกต้องของกลุ่มนายพิมล ศรีวิกรม์ ผู้ร่วมทุนกลุ่มใหม่ ที่วางเงินรอเพิ่มทุนก้อนใหญ่ ซึ่งเรื่องนี้นายอภิศักดิ์ ตันติวรวงศ์ กรรมการผู้จัดการใหญ่ธนาคารกรุงไทย ควรลงมาดู
“การลงทุนซึ่งเป็นขั้นตอนปกติ ถูกต้อง ไม่ซับซ้อน แบงก์กลับไม่สนับสนุน การลงทุนที่โปร่งใส ไม่ต้องการเงินของกลุ่มผู้ร่วมทุนใหม่ ทั้งๆ ที่มีเงินมารออยู่ตรงหน้า หรือว่าแบงก์มีอะไรลึกๆ” แหล่งข่าวเปิดเผย
จากการติดต่อไปยัง พล.ต.ท.สมยศ ซึ่งรับโทรศัพท์และไม่ให้รายละเอียด โดยกล่าวเพียงว่าติดสายให้ติดต่อกลับมาใหม่